Andijon shahrida Muhammad Yusuf nomidagi ijod maktabini va Muhammad Yusufning byusti oʻrnatilgan xiyobonni tashkil etish toʻgʻrisida
(resolution, 2025-12-19)

Oʻzbek sheʼriyatining rivojlanishiga salmoqli hissa qoʻshgan nodir isteʼdod sohibi, Vatan kuychisi, badiiy teran, falsafiy sheʼrlari bilan xalqimiz koʻnglidan chuqur joy olgan Oʻzbekiston xalq shoiri Muhammad Yusuf nomini abadiylashtirish, shoir izdoshlarini kashf etish hamda ularning isteʼdodlarini keng namoyon qilishlariga shart-sharoitlar yaratish maqsadida Vazirlar Mahkamasi qaror qiladi: 1. Andijon davlat universiteti qoshidagi 4-son akademik litsey hududida Muhammad Yusuf nomidagi ijod maktabi (keyingi oʻrinlarda — ijod maktabi) va Muhammad Yusufning byusti (keyingi oʻrinlarda — byust) oʻrnatilgan xiyobon tashkil etilsin. 2. Belgilab qoʻyilsinki, ijod maktabida har bir sinfdagi oʻquvchilar soni 20 nafarni tashkil qiladi, 7-sinflarga esa ijodiy tanlovlar, test va boshqa sinovlar asosida qabul qilinadi. Oʻzbekiston Respublikasi Maktabgacha va maktab taʼlimi vazirligi huzuridagi Ixtisoslashtirilgan taʼlim muassasalari agentligiga ijod maktabining moddiy-texnik bazasi, imkoniyatlari, pedagog kadrlar salohiyatidan hamda mavjud talab va ehtiyojdan kelib chiqqan holda, keyingi yillarda oʻquvchilarni qabul qilish kvotalariga oʻzgartirishlar kiritish huquqi beriladi. 3. Andijon viloyati hokimligi Oʻzbekiston Respublikasi Davlat arxitektura va qurilish qoʻmitasi, Xalq taʼlimi vazirligi hamda Oʻzbekiston Badiiy akademiyasi bilan birgalikda 2017-yil 1-sentabrgacha: Andijon davlat universiteti qoshidagi 4-son akademik litsey binosining 1-qavatida 150 oʻrinli oʻquv binosini ixtisoslashtirilgan maktabga moslashtirish boʻyicha taʼmirlash ishlarini amalga oshirish va uni foydalanishga topshirish; byustning ijodiy va texnik parametrlarini ishlab chiqish hamda uni sifatli yaratish; Andijon davlat universiteti qoshidagi 4-son akademik litsey hududida byust oʻrnatilgan xiyobonni tashkil etish choralarini koʻrsin. 4. Andijon viloyati hokimligi, Oʻzbekiston Respublikasi Xalq taʼlimi vazirligining va Oʻzbekiston Badiiy akademiyasining ixtisoslashtirilgan maktabda taʼmirlash hamda byust oʻrnatilgan xiyobonni tashkil etish ishlarini amalga oshirish boʻyicha: buyurtmachi etib — Andijon viloyati hokimligi huzuridagi “Yagona buyurtmachi xizmati” injiniring kompaniyasini; bosh loyihachi tashkilot etib — “Andijonfuqaroloyiha” MCHJni belgilash; pudratchi tashkilotni, istisno tariqasida, tanlov savdolari oʻtkazilmasdan eng yaxshi takliflarni tanlab olish orqali aniqlash toʻgʻrisidagi takliflari maʼqullansin. 5. Belgilab qoʻyilsinki, maktabda taʼmirlash ishlari, byust yaratish hamda byust oʻrnatiladigan xiyobonni tashkil etish bilan bogʻliq xarajatlar Andijon viloyati mahalliy budjeti mablagʻlari hisobiga amalga oshiriladi. 6. Oʻzbekiston Respublikasi Davlat arxitektura va qurilish qoʻmitasi ishlab chiqilgan loyiha-smeta hujjatlarini belgilangan tartibda davlat ekspertizasidan oʻtkazsin va qurilish-taʼmirlash ishlarining sifatli bajarilishi ustidan davlat arxitektura-qurilish nazoratini tizimli ravishda amalga oshirsin. 7. Oʻzbekiston Respublikasi Maktabgacha va maktab taʼlimi vazirligi huzuridagi Ixtisoslashtirilgan taʼlim muassasalari agentligi Iqtisodiyot va moliya vazirligi bilan birgalikda ijod maktabining moddiy-texnik bazasini mustahkamlash maqsadida uni oʻquv-laboratoriya jihozlari, kompyuter texnikasi, oʻquv-metodik majmualar, oʻqituvchilar uchun metodik qoʻllanmalar hamda badiiy adabiyotlar bilan taʼminlash choralarini koʻrsin. 9. Oʻzbekiston Respublikasi Iqtisodiyot va moliya vazirligi Oʻzbekiston Respublikasi Davlat budjeti parametrlarida Maktabgacha va maktab taʼlimi vazirligi huzuridagi Ixtisoslashtirilgan taʼlim muassasalari agentligiga ajratilgan mablagʻlar doirasida ijod maktabining taʼminoti uchun zarur mablagʻlarni nazarda tutsin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari — “Oʻzbekiston temir yoʻllari” AJ boshqaruvi raisi A.J. Ramatov, Oʻzbekiston Respublikasi xalq taʼlimi vaziri U.I. Inoyatov va Andijon viloyatining hokimi Sh.K. Abdurahmonov zimmasiga yuklansin.